Maďarič, Marek, minister kultúry SR (2014-09-11):
Ďakujem pekne. Začneme vami, pán poslanec Hlina, vidíte, vzdali ste sa, ale v tom prvom čítaní ste niečo dosiahli, naozaj sme sa nad tým zamysleli, aj keď myslím si, alebo právnici si myslia, že to tam bolo obsiahnuté už aj v tom pôvodnom znení, ale predsa len, aby bola tá istota, tak sme to naformulovali tak, aby to bolo veľmi jasne povedané, že riaditeľ fondu je viazaný rozhodnutím odbornej komisie. Pán poslanec Huba, fond začne naplno pracovať v roku 2016. Ten rok ´15 je práve na to, aby sa založil, aby boli navolené orgány, aby tie navolené orgány a komisie mohli vlastne predložiť prvé výzvy, to znamená, že tá väčšia suma prostriedkov, čo je aj jedným zo zmyslov fondu, bude poskytnutá neštátnej kultúre v roku, pre rok 2016. Otázky, ktoré položil pán poslanec Viskupič, sú vedené naozaj do podstaty vecí, nielen tohto fondu, ale kultúry ako takej. Čiže najprv k tomu motivovanému donorstvu alebo sponzorstvu. My sme pred časom schválili stratégiu rozvoja kultúry do roka 2020 a jedna tá prioritná oblasť je aj oblasť financovania a jeden teda z navrhovaných nástrojov je aj nájsť nejaký spôsob či už toho zákona o sponzoringu, alebo nejakých jednoducho úľav, ktoré by viedli podnikateľov, možno bohatých ľudí k tomu, aby prispievali na kultúru. Táto stratégia, čo je dôležité povedať, prešla radou vlády a prešla aj samotnou vládou. A v tej rade vlády je jej členom minister financií, dokonca bol aj na konkrétne tomto rokovaní a my už pri tom spracovaní sme narazili na určité ako očakávané problémy s ministerstvom financií predovšetkým, lebo to znamená určitú, zavedenie nejakého precedensu do daňových zákonov a celého tohto systému. Takže ja som volil, že sme si ako keby tú stratégiu schválili, a vláda ma zaviazala prijať akčný plán, to znamená, tam už by mali byť pre tie jednotlivé strategické oblasti už formulované konkrétne spôsoby, ako to naplniť. Tým chcem povedať, že budeme hľadať cestu, možnú cestu, ako presvedčiť ministerstvo financií urobiť nejaké kroky k tomu, aby sme motivovali aj formou, neviem teraz, či daňových úľav, alebo niečoho iného. To, čo navrhujete, možno nie je, nie je zlá cesta, neviem sa k tomu vyjadriť, lebo to je zase vec odbornej a nie som si istý, či je možné pre jednu inštitúciu urobiť takúto výnimku alebo nie, každopádne v samotnom financovaní fondu je zakotvené, že môže byť financovaný aj darmi, ale dneska bez tej, bez tej motivácie. Čiže odpoveď jednoduchá, budeme sa snažiť dosiahnuť nejaký pokrok aj v tejto oblasti, lebo je to jedna z vecí, ktoré tiež niekde štandardne fungujú, samozrejme, je to komplexné, komplexne previazané s celkovou fiskálnou situáciou a tým napríklad, ako bude zase ministerstvo financií alebo celá vláda posudzovať, že však pustili niečo cez hazardné hry, lebo aj to, musím pripomenúť, je veľký pokrok, nikdy doteraz vlastne nebola kultúra financovaná z odvodov a z výnosov z hazardných hier. A rovno teda k tej druhej otázke. V podstate tých 10 miliónov, ktoré dá ministerstvo kultúry, to sú tie súčasné peniaze, ktoré sú na túto oblasť dnes vyčlenené v grantovom systéme, 10 miliónov, a to navyše, to je to, čo má prísť do kapitoly ministerstva kultúry z ministerstva financií. Samozrejme, neviem si pripustiť, neviem si predstaviť, že by o to prípadne bol znížený ten rozpočet, to by potom nemalo zmysel. Zmysel to má vtedy, keď vlastne dostaneme tam tých peňazí viac. A, samozrejme, vôbec celé to je stále o nejakom zápase o financie pre kultúru, ťažkom zápase, mňa to mrzí, že ten zápas je niekedy na môj vkus príliš ťažký a nie je to len problém Slovenska, aj teraz určite ten zápas nejakým spôsobom zvádzam. To, čo hovoril pán poslanec Huba, samozrejme, že to vnímam, vnímam aj starosť neštátnej kultúry, ja som aj prijal signatárov tejto petície, ja sám tiež, to predsa je známe, som sa kriticky postavil k nejakému tomu prvotnému návrhu, rokujem s ministerstvom financií. Jednoducho o to, o to ľahšie sa aj mne bude v tejto oblasti pôsobiť, o čo budem cítiť aj väčšiu podporu verejnosti. Nemyslím teraz tuná na poslaneckú podporu, to je zviazané aj s tým, ako verejnosť slovenská vníma vôbec kultúru, potrebu kultúry, potrebu financovania, zápasia tu rôzne skupiny o peniaze, zápasia učitelia, zápasia lekári, jednoducho musí tu byť aj veľmi jasný signál, že tá slovenská spoločnosť považuje kultúru za potrebnú. Ďakujem.